পুলিশ না ওঝা! দুই পকেটমারকে ধরার পর জনতা মারধর করে তুলে দিয়েছিল জিআরপি’র হাতে। অভিযোগ, মারের চোটে হুঁশ হারানো এক পকেটমারকে চিকিৎসকের কাছে না নিয়ে গিয়ে খড়দহ স্টেশনে নিজের পায়ের জুতো শুঁকিয়েছিলেন এক জিআরপি কর্মী।
সোমবার ঘটনাটি প্রকাশ্যে এসেছে খড়দহের বাসিন্দা জয়শ্রী কথাকর্ষীর ফেসবুক পোস্টের মাধ্যমে। তাঁর দাবি, গত ১৮ জানুয়ারি দুপুর ১টা নাগাদ ট্রেন ধরার জন্য খড়দহের ২ নম্বর স্টেশনে দাঁড়িয়েছিলেন তিনি। প্ল্যাটফর্মে জটলা দেখে এগিয়ে যান জয়শ্রী। দেখেন, একটি দোকানের গায়ে হেলান দিয়ে বসে এক বয়স্ক ব্যক্তি। মাটিতেই আধশোয়া অবস্থায় ছিল এক অল্পবয়সী ছেলে। তার মাথায় ব্যান্ডেজ। চোখ, মুখ ফোলা। ঠোঁটে জমাট বাধা রক্ত। জটলার মধ্যেই ছিলেন দু’জন জিআরপি কর্মী। তাদের মধ্যে                     একজন কমবয়সী। 

জয়শ্রী ফেসবুকে উল্লেখ করেছেন, ‘ঘটনাস্থলে থাকা এক গোঁফওয়ালা পুলিশকর্মী জানান, বয়স্ক ব্যক্তি এবং অল্পবয়সী ছেলেটি পকেটমার’। দু’জন কোথায় ধরা পড়েছে, জনতা কোথায় তাদের মারধর করেছে সে ব্যাপারে জয়শ্রী কিছু উল্লেখ করেননি। তবে তিনি লিখেছেন, ‘আহত অল্পবয়সী ছেলেটি সাড়া দেওয়ার অবস্থায় ছিল না। ওই অবস্থায় কমবয়সী পুলিশকর্মীটি নিজের ডান পায়ের জুতো খুলে ছেলেটির নাকের সামনে ধরেন। তিনি বলতে থাকেন, হাসপাতালে যেতে হবে। ন্যাকামি করিস না। কেমন লাগছে গন্ধ’! এক পদস্থ রেল আধিকারিক স্বীকার করেছেন, ছবিতে যাঁকে দেখা গিয়েছে তিনি জিআরপি’র কর্মী।
অভিযোগ, ঘটনাস্থলে অনেকে থাকলেও জুতো শোঁকানো নিয়ে কেউ প্রতিবাদ করেননি। সূত্রের খবর, শিয়ালদহগামী ট্রেনে দু’জনকে নিয়ে ওঠেন ওই দুই জিআরপি কর্মী। পরে তাদের দমদমে নামিয়ে নিয়ে যাওয়া হয়। জয়শ্রীর দাবি, দু’জনকে ট্রেনে ওঠানোর সময় একজন ভদ্রলোক বলেছিলেন, সাবধানে নিয়ে যাবেন। উত্তরে কমবয়সী জিআরপিকর্মী জানান, পকেটমারের উপর এত কেন দরদ! এসআরপি শিয়ালদহ, সব্যসাচী রমন মিশ্রকে ‘এবেলা’র তরফে ছবিটি পাঠানো হয়। ছবি দেখার পর তিনি বলেন, ‘‘বিষয়টি খতিয়ে দেখব। ভুল থাকলে ব্যবস্থা নেব।’’